**one woman show**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

e vorba despre cortina tăcerii

căzând peste buze în fiecare noapte când nu eşti aici

despre aplauzele asurzitoare ale necunoscuţilor care mă curtează insistent

despre bătăile unei inimi speriate

de sufleorul care sforăie grotesc

obosit de rutina spectacolului

rolurile s-au distribuit haotic

actorii socializează lăudându-şi unul altuia măştile suprapuse

cine sunt eu

femeia unei singure iubiri

distribuită în spectacolul propriei vieţi

„one woman show”

cortina cade cu zgomot după primul act

tu mă aştepţi în backstage să-mi dăruieşti un buchet de amintiri albe

în spaţiul dintre două respiraţii

am timp să te iubesc mai mult decât vei fi iubit vreodată

fă-ţi timp să rămâi lângă mine

măcar atât cât luna trece prin decor

\*\*\*

m-am ascuns în foaierul inimii tale

să nu m-atingă palmele singurătății

să-mi strivească liniștea de pe buze

am concediat sufleorul

nu este calificat pentru rol

nimeni n-a scris un text pentru noi

piesa înflorește cu fiecare cuvânt sădit

imprevizibil

inedit

imposibil de plagiat

în actul nostru nu-i loc pentru zmei

nici pentru vrăjitoare

alba ca zăpada nu mușcă din măr

a învățat din păcatul evei

despre șarpe

trădare

paradis și infern

știu cine ești

nu te-ai născut pentr-un singur dans

ești regina balului

jumătatea poeziei care îmi lipsea

liliana trif ioan grigoraș